梓潼帝君祠
作者：馬廷鸞
朝代：宋

paragraphs: 梁山劍閣橫岷嶓，梓潼七曲高嵯峨。
真人初基斧畫河，靈君受職山之阿。
丹碧岌嶪龍虎呵，拄天功業石可磨。
江流滔滔東逝波，靈之來兮自江沱。
結屋兮奉祠，釀桂兮羞芝。
神格思兮士曰時，躍淵兮天飛。
冠若箕兮劍拄頤，長策用兮奇謀施，敵北遁兮靈西歸。
錦幡兮寶蓋，導霓旌兮駕玉螭。
吾言非誇兮，神之聽之。